**„TUDÁSIGÉNYES SZOLGÁLTATÁSOK - TUDÁSIGÉNYES VÁLLALKOZÁSOK”**

MTA GB Tudásmenedzsment Munkabizottság XI. Konferenciájáról

(Petákné Balogh Anikó, intézetvezető, a BKF Gazdaságtudományi Intézet)

A Pécsi Tudományegyetem Felnőttképzési és Emberi Erőforrás Fejlesztési Kara adott otthont 2014. április 3.-án a Magyar Tudományos Akadémia Tudásmenedzsment Munkabizottság „TUDÁSIGÉNYES SZOLGÁLTATÁSOK - TUDÁSIGÉNYES VÁLLALKOZÁSOK” c. Konferenciájának. A tudásmenedzsment szakma színe-java képviseltette magát a XI. MTA GB TM országos rendezvényen, amely 11 év alatt immár konferencia méretűre nőtte ki magát és hagyományossá vált.

A 2014. évi program témája a tudástársadalomban egyre elterjedtebb tudásigényes, tudásintenzív szervezetekkel, folyamatokkal foglalkozott, ahol különösen nagy a jelentősége a rendszerszintű tudáskezelésnek.

Elsőként Dr. habil Nemeskéri Zsolt a PTE Felnőttképzési és Emberi Erőforrás Fejlesztési Kar Dékánja üdvözölte a konferencia résztvevőit, utána Prof. Dr. Noszkay Erzsébet a Magyar Tudományos Akadémia Tudásmenedzsment Munkabizottság elnökének köszöntője hangzott el. Ezt követően került sor az előadásokra, prezentációkra.

Nyitó előadásában Dr. habil Dobrai Katalin és Prof. Dr. Farkas Ferenc, mint házigazdák is, a Pécsi Tudományegyetem Közgazdaságtudományi Kar Gazdálkodástudományi Intézet Vezetési és Szervezési Intézeti Tanszékéről, egy – a témát átfogó - nagymintás kutatást mutattak be a nonprofit szektorról „Fejlődjünk, de hogyan?” címmel. A rendkívül részletes, érdekes és megalapozott kutatás tudományos statisztikai módszerek segítségével elemezte a nonprofit szervezetek vezetési struktúráit. A teljes anyag pár hónapon belül kerül publikálásra.

Ezután Prof. Dr. Bencsik Andrea, a Széchenyi István Egyetem KGYK Marketing és Menedzsment Tanszék tanszékvezető egyetemi tanára tartotta meg információ gazdag és lebilincselő előadását a mentori rendszerek működéséről a magyar vállalatok körében. A konferencia ezek után két szekcióban folytatódott. A „Tudásigényes szervezetek működése” és

„Tudásigényes szervezetek működése” szekciótProf. Dr. Noszkay Erzsébet egyetemi magántanár, az MTA GB Tudásmenedzsment Munkabizottság elnöke vezette, illetve nyitotta megegy - a konferencia alapfelvetéseként szolgáló témával – „Tudásigényes vállalatok és a tudásigényes szolgáltatások – sajátosságaik tükrében” címmel, a tőle már megszokott magas tudományos színvonalon.

„Tudásigényes az szolgáltatások” szekciót Dr. Kiss Ferenc a BKF Tudományos rektor helyettese, a MTA GB Tudásmenedzsment Munkabizottság titkára vezette.

A szekció előadások közül, több is, sikeres, konkrét intézményi gyakorlatot ismertetett. A széles palettát felsorakoztató intézmények (főiskolai, kormányhivatal, szakmai fórum) best practice megoldásai mind arra engedtek következtetni, hogy a jó TM gyakorlattal bíró vállalatok nem csak felismerték a humán tőke szerepét, de mindent el is követnek, hogy a hozzáadott érték termelése érdekében a megfelelő TM rendszereket (pl. tanuló szervezet, szakmai közösségek, vállalaton belüli hálózati együttműködések, stb.) kidolgozzák és aktívan alkalmazzák.